Diari Oficial de la Generalitat Valenciana


Sumari del DOGV 9776, del 29-01-2024 (2024/490)

RESOLUCIÓ de 10 de novembre de 2023, del director general d'Urbanisme, Paisatge i Avaluació Ambiental, per la qual es formula declaració d'impacte ambiental del Projecte de modificació substancial d'autorització ambiental integrada en una indústria ceràmica, al terme municipal de Betxí. Expedient: (1688118) 033/2021/AIA.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9776

Data del DOGV
:   29-01-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/490


Data del document
:   10-11-2023

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 10 de novembre de 2023, del director general d'Urbanisme, Paisatge i Avaluació Ambiental, per la qual es formula declaració d'impacte ambiental del Projecte de modificació substancial d'autorització ambiental integrada en una indústria ceràmica, al terme municipal de Betxí. Expedient: (1688118) 033/2021/AIA. [2024/490]  
  
Declaració d'impacte ambiental  
Expedient: (1688118) 033/2021/AIA.  
Títol: Modificació substancial d'autorització ambiental integrada en una indústria ceràmica.  
Promotor: Pavimentos Betxí, SL.  
Òrgan substantiu: Direcció General de Qualitat i Educació Ambiental.  
Referència de l'òrgan substantiu: 042/21 IPPC/CPP.  
Localització: Betxí.  
NIMA: 9270910204.  
  
Descripció del projecte  
L'empresa Pavimentos Betxí, SL, promou un Projecte de modificació substancial d'autorització ambiental integrada en una indústria ceràmica dedicada la fabricació de bescuit ceràmic sense esmaltar ni decorar en diversos formats mitjançant el procés de monococció. La modificació consistix en l'ampliació i substitució de maquinària, la qual cosa comporta un augment de la producció en un 57 % aproximadament. Se substituiran dos dels forns i un dels assecadors actuals i s'instal·laran tres nous forns, tres assecadors i la seua maquinària auxiliar. No es construiran noves edificacions, no s'amplien els edificis existents i no s'ocuparà més superfície que la usada actualment. La instal·lació està situada a la partida l'Espartera, núm. 5, del terme municipal de Betxí (Castelló). La matèria primera principal del procés consistix en argila atomitzada per a pasta roja i blanca. L'argila atomitzada arriba a la fàbrica mitjançant camions tipus banyera que la descarreguen en les tremuges de recepció i mitjançant cintes transportadores i elevadors de catúfols es transporta a diferents bateries de sitges de recepció de la nau. La pasta es premsa en sec mitjançant premses hidràuliques. Posteriorment les peces s'emmagatzemen en boxs mòbils i passen a un assecador d'on ix la peça amb el grau d'humitat òptim per a passar a la fase de cocció. La cocció es realitza en forn monoestrat de corrons. El combustible usat tant en els assecadors com en els forns és gas natural. A l'eixida d'aquest, les peces s'emmagatzemen mitjançant boxs mòbils. Després de la cocció passa de la zona d'emmagatzematge de les peces cuites a la secció de classificació on són apilades en contenidors especials i s'envien a la zona de retractilació i posteriorment al magatzem de producte acabat.  
  
Tramitació administrativa  
El 23 de febrer de 2021, el Servei de Prevenció i Control Integrat de la Contaminació (SPCIC) va sol·licitar informe sobre la suficiència i idoneïtat de la documentació aportada pel promotor o, si és el cas, sobre la necessitat de completar-la o esmenar-la, de conformitat amb l'article 28 de la Llei 6/2014, de 25 de juliol, de prevenció, qualitat i control ambiental d'activitats a la Comunitat Valenciana. S'adjuntava la documentació següent:  
- Sol·licitud del promotor.  
- Projecte bàsic de modificació substancial d'AAI.  
- Projecte presentat a l'ajuntament per a l'autorització d'activitat.  
- Estudi d'impacte ambiental (ESIA).  
- Resum no tècnic.  
- Document de síntesi.  
- Fitxes CAPCA.  
- Informe de focus contaminants.  
- Autorització de la CHX.  
- Autorització d'EDAR.  
- Informe d'auditoria acústica.  
- Contractes de gestors de residus perillosos i no perillosos.  
Amb data 13 de març de 2023 es va emetre informe de suficiència.  
Amb data 25 de maig de 2023, el Servei de Prevenció i Control Integrat de la Contaminació (SPCIC) remet la documentació i aclariments requerits en l'informe de suficiència.  
Amb data 20 de setembre de 2023, el promotor aporta documentació relativa al desmantellament d'un antic depòsit de gasoil enterrat. Entre la documentació presentada es troba, entre altres:  
- Certificat de fora de servei emés per instal·lador.  
- Certificat de control atmosfera explosiva.  
- Certificat de gestió i/o destrucció dels materials entregats emés pel gestor autoritzat.  
Amb data 20 d'octubre de 2023, el Servei de Prevenció i Control Integrat de la Contaminació (SPCIC) notifica la inexistència d'al·legacions durant el període d'informació pública realitzat per aquest i sol·licita l'avaluació ambiental del projecte, i presenta la documentació següent:  
- Informe de l'EPSAR.  
- Informe de la CHX.  
- Informe del Servei de Prevenció de l'Entorn Laboral de la Direcció General de Salut Pública i Addiccions referent al compliment de la normativa europea de productes químics.  
- Informe del Servei de Protecció de l'Atmosfera.  
  
Consideracions ambientals  
L'empresa se situa en una parcel·la qualificada de sòl urbà industrial. Limita amb àrees forestals, camps de cultiu i amb una altra empresa del sector. Es troba en una zona d'alta permeabilitat del sòl i vulnerabilitat a la contaminació de les aigües subterrànies. No afecta vies pecuàries ni espais protegits. A 4 km a l'est es troba la ZEPA Serra d'Espadà i a uns 5 km en la mateixa direcció el límit del Parc Natural Serra d'Espadà. Es troba dins de la zona de qualitat de l'aire ES1003 Millars-Penyagolosa (àrea costera) que disposa de Pla de millora de qualitat de l'aire.  
  
L'aigua que s'utilitza en l'empresa procedix d'un pou propi autoritzat per la CHX. Després de la seua extracció s'emmagatzema en un depòsit de 2 m³ i d'ací es bomba cap als diferents punts de consum del procés i cap a un aljub rectangular de 120 m³, per al consum dels lavabos i vestidors. El consum d'aigua no és significatiu ja que en el procés industrial només s'utilitza per a humectar mitjançant polvoritzador l'argila que es mol. Aquesta aigua és incorporada íntegrament en el producte, per tant, no es generen aigües residuals industrials.  
  
Les úniques aigües residuals generades són les d'origen sanitari i són abocades al col·lector municipal, i es disposa de la corresponent autorització d'abocament a la xarxa de clavegueram municipal.  
Quant a les aigües pluvials, aquests són conduïdes des de les cobertes mitjançant canalons i baixants a una xarxa específica que les porta fins a un col·lector principal, per al posterior abocament a llit públic. Es disposa de permís d'abocament a llit públic.  
Quant al soroll, en l'estudi d'impacte ambiental es realitzen els càlculs sobre el nivell d'emissió esperat i el situa dins dels nivells admissibles. També preveu diferents mesures per a evitar la producció de soroll i vibracions mitjançant l'encapsulatge de ventiladors i motors per a reduir el nivell sonor, el recobriment de plaques d'aïllament acústic dels molins i l'equilibrament dinàmic i estàtic de les màquines rotatives mitjançant suports flexibles, tipus goma, suro o similar. Una vegada realitzades les modificacions, es realitzaran nous mesuraments i es prendran les mesures d'aïllament que siguen necessàries si cal. Actualment es disposa d'auditoria acústica en vigor.  
  
Les emissions de partícules a l'atmosfera provenen de la combustió del gas natural en forns i assecadors, de les emeses per les ximeneres dels filtres de mànegues, de la molta de l'argila de mina, i de la manipulació i emmagatzematge de matèries primeres pulverulentes i residus com ara la pols capturada pels filtres i el test cru. L'emissió de partícules i la seua dispersió en l'ambient afecten negativament la qualitat de l'aire, així com l'activitat fotosintètica de la vegetació forestal i dels cultius existents als voltants de la fàbrica.  
  
La molta de l'argila i les mescles i dosificació d'esta prèviament al seu premsatge es du a terme a l'interior de la nau industrial, i amb això s'evita l'emissió de partícules a l'exterior.  
L'empresa disposa de dos filtres de mànegues per a capturar les partícules en suspensió en les seccions de recepció, cintes transportadores, catúfols, sitges i premses. Hi ha un risc de dispersió de les partícules capturades pels filtres a conseqüència d'un emmagatzematge i/o manipulació inadequats. Durant l'emmagatzematge del test cru hi ha un risc de dispersió de trossos xicotets i partícules en l'ambient o la dilució i l'arrossegament per l'aigua de pluja.  
Per a evitar l'emissió de partícules a causa del transport de materials pulverulents, aquest es realitzarà segons el projecte en les condicions següents:  
- Control a l'eixida dels camions que van coberts i tancats.  
  
- Recobriment amb capa asfàltica o de formigó de les zones de circulació de camions a l'interior de l'empresa.  
- Instal·lació de sistemes de neteja passius (via seca o via humida) dels camions a l'eixida de les empreses.  
- Limitació de la velocitat de circulació dins del recinte de l'empresa.  
Quant als residus generats, els assimilables a urbans es depositen en contenidors exteriors fora de l'empresa i són gestionats per la recollida municipal. Els residus no perillosos es recullen, s'identifiquen, se separen i s'emmagatzemen temporalment per a ser entregats a gestor autoritzat. Els residus perillosos s'emmagatzemen a l'interior de la nau industrial que disposa de solera impermeable i d'arqueta cega per a la recollida de possibles lixiviats i posteriorment s'entreguen a gestor autoritzat.  
Les mesures correctores enumerades en l'estudi d'impacte ambiental relatives a l'emmagatzematge dels residus consistixen en l'establiment d'àrees diferenciades per a cada tipus de residu i disposició de contenidors específics i estancs per a evitar lixiviats.  
Es disposa de dos depòsits de gasoil aeris per a donar servei de combustible als carretons elevadors. També es disposa d'un depòsit enterrat en desús en el qual s'emmagatzemava gasoil i que actualment ja ha sigut desmantellat i inertitzat amb terra, i s'han portat els residus generats a gestor autoritzat.  
En cas de cessament i desmantellament de l'activitat, l'estudi d'impacte ambiental identifica com a impactes previsibles la producció de soroll, pols i residus, i establix les mesures correctores que s'han d'adoptar.  
  
Consideracions jurídiques  
Les instal·lacions per a la fabricació de productes ceràmics mitjançant enfornada, en particular teules, rajoles, rajoles refractàries, taulells, gres o porcellana, amb una capacitat de producció superior a 75 t per dia i una capacitat d'enfornada de més de 4 metres cúbics i més de 300 kg per metre cúbic de densitat de càrrega per forn, estan subjectes a avaluació d'impacte ambiental ordinària, d'acord amb l'article 7.1.a de la Llei 21/2013, de 9 de desembre, en concordança amb l'annex I (grup 4.k).  
  
L'expedient ha observat el tràmit d'avaluació d'impacte ambiental ordinària previst en la secció 1a, capítol II, del títol II, de la Llei 21/2013, de 9 de desembre, i en les altres disposicions que li són aplicables.  
De conformitat amb l'article 10 del Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions, s'assignen a la Conselleria de Medi Ambient, Aigua, Infraestructures i Territori les competències en matèria de medi ambient, caça, recursos hídrics, benestar animal, urbanisme i vertebració del territori, obres públiques, i transports, ports i aeroports.  
L'article 119 del Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat, atribuïx a la Direcció General d'Urbanisme, Paisatge i Avaluació Ambiental la competència d'avaluació ambiental estratègica i impacte ambiental, incloent-hi els sistemes indicadors i les avaluacions ambientals.  
Per tant, a proposta del Servei d'Avaluació d'Impacte Ambiental, fent ús de les atribucions que posseïsc, resolc:  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que li siguen aplicables, el projecte de modificació substancial de l'autorització ambiental integrada, promogut per Pavimentos Betxí, SL, a Betxí, sempre que aquest es desenvolupe d'acord amb el que s'establix en l'estudi d'impacte ambiental, el projecte tècnic i l'altra documentació que consta en l'expedient i de conformitat amb les condicions següents:  
  
1. No s'han d'emmagatzemar residus o materials pulverulents en l'exterior de la nau i evitar, així, la seua dispersió.  
2. Les operacions d'emmagatzematge i manipulació de materials pulverulents es realitzaran en naus tancades i en depressió. Caldrà assegurar el tancament de tots els sistemes de transport de matèries primeres pulverulentes a les fàbriques: cintes transportadores, catúfols, etc.  
  
3. Es tindrà especial atenció a les operacions de manteniment i gestió dels filtres de mànegues i als seus residus per a evitar la dispersió de les partícules contingudes en aquests. Els filtres hauran de disposar de contenidors o saques adequades per a l'emmagatzematge de les partícules per a evitar la seua deposició en el sòl.  
4. Cal assegurar que les aigües pluvials abocades a llit públic estiguen netes i mantindre la parcel·la industrial lliure de qualsevol material o substància que puga ser arrossegat per aquests.  
5. Cal assegurar que les fitxes de seguretat dels productes químics perillosos emprats en el procés productiu disposen de tota la informació necessària, i, si fora necessari, aquesta serà requerida al seu proveïdor.  
  
6. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents en els termes previstos en l'article 43 de la Llei 21/2013, de 9 de desembre. Aquesta declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor notificarà a l'òrgan ambiental el començament de les obres.  
  
Segon  
D'acord amb el que es preveu en l'article 41 de la Llei 21/2013, de 9 de desembre:  
a) Ordenar la publicació d'esta declaració d'impacte ambiental en el Diari Oficial de la Generalitat Valenciana, així com en la seu electrònica.  
b) Aquesta declaració d'impacte ambiental no serà objecte de recurs sense perjudici dels que, si és el cas siguen procedents en via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 10 de novembre de 2023.- El director general d'Urbanisme, Paisatge i Avaluació Ambiental: Miguel Ángel Ivorra Devesa.